Sofia 31. augusta (TASR) – Predseda Európskej komisie José Manuel Barroso dnes slávnostne otvoril novú trať metra v bulharskom hlavnom meste Sofia, ktorú čiastočne financovala Európska únia.
"Toto je skvelý deň pre Bulharsko a Sofiu, ktorý je výsledkom snáh Európskej komisie," povedal Barroso. Bulharskú vládu a hlavné mesto pochválil za "investovanie do budúcnosti".
Brusel na konštrukciu prispel až 342 miliónmi eur, čo predstavuje približne polovicu celkových nákladov, uviedla bulharská štátna tlačová agentúra BTA.
Úrady v Sofii pomenovali jednu zo staníc Európska únia, aby vyzdvihli významnú úlohu EÚ v projekte.
Novootvorená trať je v hlavnom meste druhou v poradí. Celková dĺžka siete sofijského metra tým narástla na 31 kilometrov s 27 stanicami. Prvú linku otvorili v roku 1998.
Očakávaným prínosom novej dráhy je obmedzenie chaosu v doprave a zlepšenie kvality ovzdušia v hlavnom meste s približne jeden a pol miliónom obyvateľov.
Zdroj: DPA